KUIERGAT - Johann van Staden en vriende - jy ook !: Die Frankfurt Internasionale Motorskou 2005
Johann van Staden @ 9/26/2005 04:03:00 PM Comments>
Wedersydse vertroue (1) Dit en dat oor die Duitse Verkiesing (09.2005) (0) Internasionale Humor - of nie ? (0) My Foto Albums (0) Orkane (3) Reëndruppels op 'n sinkdak en koollande (0) Johann Afskop (1) SKAKELS Ds André vd Berg
Aan die ootmoediges; Hy het My gestuur om te verbind die gebrokenes van hart; om vir die gevangenes ’n vrylating uit te roep en vir die geboeides opening van die gevangenis” (Jes.61:1)
Dis oor ŉ paar dae Kersfees. Kersfees is anders as die res van die Christelike feesdae omdat dit uitsluitlik van vreugde spreek. Tydens Lydenstyd raak ons bedroef as ons aan Jesus se lyding dink, maar Kersfees is vreugde. ’n Mens sou graag van die Kersfees-gees in flesse wou bewaar en maandeliks een oopmaak.
Dis goed om tydens Kersfees opgewonde soos ’n kind te wees, want ons Verlosser het immers as kind na die aarde gekom. Kersfees moet egter in ’n mens se hart wees. Wie dit nie in sy hart het nie, soek tevergeefs daarna in geskenkpapier toegedraai. Kersfees is ’n hartsaak.
Kersfees is ’n tyd van die jaar wat ’n mens nie alleen wil deurbring nie.
Hoe vreeslik om ŉ kaggelvuur in jou hart te hê, maar niemand om langs jou te sit nie! Die hartseerste is wanneer mense slegs die opwinding van ’n Kersfees wil beleef, maar geen begeerte het om die Vredevors, die Een waaroor Kersfees in werklikheid gaan, as Verlosser en Saligmaker wil aanvaar nie!
Gestel jy moet by ’n sekere bestemming uitkom, maar die pad daarheen is so moeilik dat min by die eindbestemming uitkom. Dan hoor jy van ’n ander pad wat gemaak is; nuut, korter en makliker en almal wat dit volg, bereik hul eindbestemming. Sal jy nie van koers verander nie? Beslis en dankbaar!
Dis wat Jesus vir die Jode en daarna vir alle gelowiges (geestelike Israel) kom doen het. “En as julle aan Christus behoort, dan is julle die nageslag van Abraham en volgens die belofte erfgename” (Gal.3:29). Jesus het ’n nuwe pad na die hemel kom maak.
Die Jode het baie moeilik in die hemel gekom. Hulle moes twee dinge doen; die Wet onderhou en glo dat die Messias sou kom. Die onderhouding van die Wet was feitlik onmoontlik, sodat min die hemel beërwe het. Die vooruit-gesiene geloof in die koms van die Messias was so ’n werklikheid dat hulle tydens elke Joodse fees ’n ekstra plek aan die feestafel gedek het, ingeval die Messias by hul opdaag. Die oop stoel en gedekte plek aan die tafel het van ’n lewende verwagting getuig: Die Messias kom voorwaar!
Toe Jesus die nag gebore is, het God gesorg dat mense dit weet. Hy het op ’n plek begin waar dit die minste verwag is – by ’n weiveld en herders. As ons aan herders dink, het ons altyd ’n positiewe beeld. Ons dink aan Ps.23: “Die Here is my herder, niks sal my ontbreek nie” en Joh.10:11: “Ek is die goeie herder. Die goeie herder lê sy lewe af vir die skape” Beide spreek van deernis jeens skape (sondaars).
In Jesus se tyd het herders nie altyd ’n goeie naam gehad nie. Sommige was opperste skurke wat nêrens werk kon kry nie. Van hulle het selfs van hul werkgewers se skape verkoop, die geld in hul sak gesteek en die eienaars laat glo dat roofdiere die skape gevang het. Daarom is Jode verbied om by herders vlies, wol of melk te koop. Daarbenewens het hulle so ’n slegte naam gehad dat hulle getuienis nie in die Joodse Raad aanvaar is nie. Hulle was die uitvaagsels van die samelewing met wie ordentlike mense hul nie opgehou het nie.
Gevolglik het God ’n vreemde ding gedoen toe Hy engele na herders gestuur het om die koms van die Messias aan te kondig. Hy kon die engele na ŉ meer verdienstelike groep gestuur het. Desondanks stuur Hy hulle na ’n groep mense wat nie eens as waardige getuies geag is nie.
God kon sy engele na die heilige tempel-sale gestuur het. Dit sou meer gepas wees en die boodskap van die koms van die Messias duideliker verstaan en vinniger versprei word. God doen dit egter nie. Hy stuur sy engele na die landbousektor waar veragte mense werksaam was om die Kersboodskap te benadruk – Jesus vereenselwig Hom met sondaars.
In Luk.19:10 word die doel van die koms van die Messias duidelik uitgespel: Hy het gekom, gesoek en gered. Jesus sê by geleentheid dat gesonde mense die dokter nie nodig het nie, maar siekes. En dis presies wat Hy in Jesus kom doen het; sondaars van hul sonde bevry. Ek wonder hoeveel mense besef dit? Kersfees word tog so maklik in ydelheid deurgebring sonder dat mense weet waaroor dit gaan. Jesus het die lint gesny om nuwe pad na die hemel te open!
Jesus praat hier van ootmoediges - mense sonder aansien; die onderlaag van die samelewing - die vaal mannetjies en vroutjies van die lewe. Hierdie onderlaag was dikwels die vloermat van die bolaag waarop dikwels getrap is. Hulle kon nie op mense-hulp staatmaak nie; slegs God kon vir hulle uitkoms bring.
Dis hoe dit met die skaapwagters met Jesus se geboorte was. Daarom was dit vir ootmoediges wonderlik toe Jesus tydens sy aardse bediening by tollenaars en sondaars (kerklos mense) geëet het. Hy is deur die kerklui van sy tyd as ’n besondere Rabbi geag. Daarom het hulle niks daarvan gehou dat Hy hom met die onderlaag van die samelewing ophou nie.
Wanneer die engel aan die herders verskyn, praat hy spesifiek met hulle en nie met die kerklui of enige ander Joodse groep nie. “Moenie vrees nie, ek bring vir julle ’n goeie tyding “. God het iets vir veragte mense te sê: “...dat vir julle vandag in die stad van Dawid gebore is die Saligmaker, wat Christus die Here is”. Daar het redding vir die vodde van die huis van Dawid gekom!
God is lief vir eenvoudige gelowiges. Die Bybel vertel aangrypende verhale van ’n onderlaag wat geestelik uitgestyg en in die kerk leiding geneem het. Die steen wat die bouers verwerp het, word dikwels ’n hoeksteen. Die meeste van Jesus se dissipels was eenvoudige vissermanne.
Die herders van weleer het agter in die ry gestaan en in die vergetelheid van veragting versink. God het hulle agter uit die ry gaan haal en na vore gebring om die eerste getuies van Jesus se koms te wees. Wat eerste is, sal laaste wees en wat laaste is, eerste!
God gebruik vandag nog dikwels mense wat nie geleerdheid, geld, aansien of wat ook al het, om kragtige getuies te wees, selfs mense in groot beproewing. Koningskinders hoef geen akademiese sertifikate, aansien of stoflike welvaart te hê nie; slegs een kwalifikasie – hulle harte moet in die bloed van Christus gewas wees sodat hulle vry is en nie meer gevangenes van die satan nie.
“Die Gees van die Here HERE is op My, omdat die Here My gesalf het om ’n blye boodskap te bring aan die ootmoediges; Hy het My gestuur om te verbind die gebrokenes van hart; om vir die gevangenes ’n vrylating uit te roep en vir die geboeides opening van die gevangenis”.
Dek hierdie Kersfees opnuut vir Jesus plek in jou hart en laat Hom jou belangrikste Kersfeesgas wees!